चतरा/ रांची। चतरा जिले के हंटरगंज प्रखंड के खूटीकेवाल कला गांव में मंगलवार को एक जाति विशेष के लोगों ने अपने ही जाति की एक महिला को पेड़ से बांध कर सरेआम पिटाई की। इतना ही नहीं, लोगों ने महिला के सिर के बाल भी कतर दिए। महिला की पिटाई उसके पति के सामने की गई।
विक्षिप्त पति पत्नी को पिटते देख उसे बचाने के लिए संघर्ष करता रहा। लेकिन लोगों ने उसकी एक न सुनी। इसी बीच इस घटना की जानकारी मुखिया बसंती पन्ना को मिली। वह घटना स्थल पर पहुंची और महिला का बचाव किया। महिला पर आरोप है कि उसने अपनी बेटी को दूसरी जाति के लड़के से शादी करने में मदद की।
जानकारी के अनुसार खूटीकेवाल कला गांव के संजय गोसाई की पत्नी पुतुल देवी अपने घर में थी। इसी बीच गोसाई समाज के महिला-पुरुष उसके घर पहुंचे और उसे मारते-पीटते हुए घर से बाहर ले गए। बाहर उसे एक खजूर के पेड़ से बांध दिया गया। इसके बाद उसकी जमकर पिटाई की गई और सिर के बाल करत दिए गए। पिटाई के कारण महिला के शरीर पर जख्म के कई निशान उभर आए हैं। समाज के लोगों ने बताया कि उक्त महिला ने अपनी बेटी की शादी दूसरी जाति के लड़के से कर दी है। उसने अपनी बेटी को उस लड़के के साथ भगा दिया है। इस महिला का भी चरित्र खराब है। महिला को सुधरने की चेतावनी भी दी गई।
इधर, पुतुल देवी ने बताया कि सोमवार की रात गांव वालों ने उसके साथ काफी गाली गलौज किया था। करीब 12 बजे रात में किसी तरह से वह अपने पति के साथ घर से भाग निकलने में सफल रही थी। सुबह जब घर आई तो लोगों ने उसके साथ यह सलूक किया। महिला काफी डरी हुई थी। वह अपनी जान को खतरा बता रही थी। उक्त समाज के लोगों ने बीच बचाव करने आई मुखिया के विरुद्ध भी आक्रोश व्यक्त किया।
थाना प्रभारी मोहन पांडेय ने बताया कि महिला के साथ पिटाई किए जाने का कोई मामला थाना में नहीं आया है। आगे की स्लाइड पर -
hin_Deva hin_Deva hin_Deva hin_Deva hin_Deva